section_heading: Životopis
paragraph_text: Miro Mihovilović rođen je u Splitu 1915. godine. Od 1931. godine bavi se plivanjem i vaterpolom. Nastupao je za Klasičnu gimnaziju na srednjoškolskom prvenstvu kad su ga uočili stručnjaci. Branio je za juniore splitskog Jadrana s kojima je postao juniorski prvak države 1933. godine. Sljedeće je godine zaigrao za državnu reprezentaciju Kraljevine Jugoslavije na europskom prvenstvu u njemačkom Magdeburgu. Već tad je proglašen za najboljeg svjetskog vratara. Taj je naslov obranio i na Olimpijskim igrama u Berlinu 1936., gdje je opet bio najboljim vratarem. Za Jadran je branio sve do 1948. godine. Kao i Zdravko Birimiša, mnogo je pridonio 1939. godine da športski klub Jadran dobije hrvatski predznak, odnosno da promijeni JŠK u HŠK. Na Olimpijskim igrama u Londonu 1948. godine bio je trener i savezni kapetan državne reprezentacije i jedan od glavnih čelnika vodstva cjelokupne reprezentacije Jugoslavije na Olimpijskim igrama.